Man gevonnis wat ouma voor kleinkind verkragArgieffoto Sihle Ntembe (38), wat ŉ 70-jarige vrou in die teenwoordigheid van haar kleinkind verkrag het, is in die Pinetown-streekshof in KwaZulu-Natal gevonnis. Kapt. Nqobile Gwala, woordvoerder van die polisie, het gesê Ntembe is vier keer lewenslange tronkstraf opgelê op aanklag van verkragting, 15 jaar op aanklag van roof en vyf jaar op aanklag van diefstal. “Ntembe het op 5 November 2016 toegang bekom tot ŉ huis in KwaNdengezi waar hy ŉ ouma herhaaldelik voor haar kleinkind verkrag het,” het Gwala verduidelik. “Die beskuldigde het die ouma met ŉ mes gesteek voor hy met haar selfoon en kontant van die toneel gevlug het.” Tydens die ondersoek het beamptes die verdagte in Dassenhoek opgespoor en hy is in hegtenis geneem. “ŉ Uitkenningsparade is gehou en die slagoffer het die beskuldigde positief uitgeken.” Gwala het gesê die professionele hantering van dié saak het ŉ suksesvolle vervolging verseker.